Magisteriet

Magisteriets segl avbilder den Fornyende serpentinen kveilet rundt en magisk portal.

Magisteriet er en av Empyrias stormakter, og Kharsacs største allianse. De er bygget på restene av det drakoniske riket.

## Historie

### Grunnleggelse

Det fantes en tid der de som regjerte over Kharsac verken gikk på to eller fire ben. For utallige årtusen siden var det dragens slektning *serpentinene* som holdt til i den nådeløse ørkenen. De første som ankom Kharsacs bredder utenom serpentinene var igjen *deres* fjerne slektninger,  *drakonene* - også kjent som de *dragefødte*. Om de var blitt ført sammen som følge av sine blodsbånd, sine instinkter, eller simpelthen et kosmisk sammentreff vet man ikke - men drakonene ble sammen med serpentinene grunnleggere av Kharsacs første spor til sivilisasjon. Dronningserpentinen Xamesh og hennes søstre lånte sine magiske krefter til drakonene, og hjalp til med å kolonisere Kharsac. Gjennom et nettverk av portaler som strakk seg over hele ørkenen tok det ikke lang tid før det drakoniske riket varutstrakt over hele landet.

### Fornyelsen

I hundre år levde serpentinene og drakonene side om side - lenge nok til å se et ekte imperie stige opp av sanden. Men på siste dag av det 100. året skulle alt rives ned. For hvert 100. år gikk samfunnet gjennom det drakonene skulle lære å kjenne som "Fornyelsen". Med ustoppelige krefter raserte og tilintetgjorde serpentinene alt de hadde bygget, og drakonene kunne ikke gjøre annet enn å være vitne til at alt de elsket forsvant foran øynene på dem. Fornyelsen var likevel nødvendig for at folket i fremtiden kunne bygges opp igjen sterkere enn før. For hver gang det ble gjenoppreist ble imperiets styrke mer formidabel, og folkets viljestyrke ble gjennom serpentinens prøvelser uknuselig.

### Slaget om Atlas

Gjennom tusen nye år strakte imperiet seg til slutt helt over til Empyrias bredder, noe som skulle få fatale følger for hele Kharsac. Empyrias regjerende makt - Protektoratet - så ikke vennlig på drakonenes ekspansjon, og Empyrias samlede styrker gikk til motangrep og invasjon av Kharsac. Som solguden Emetors fremste disipler bar Protektoratets solriddere med seg magiske våpen slik som verken drakonene eller serpentinene noen gang hadde sett maken til. Det var på den vestlige øya Atlas der styrkene slo sammen for første gang. Det var under denne kampen at den første kjempeserpentinen ble drept. Drakonenes gudommelige allierte var gjort dødelige, og med det var deres til nå så uknuselige moral fullstendig knust. Det tillot Protektoratet å raskt ta kontroll over store deler av Kharsac. Med en nyoppdaget frykt for sine egne liv hadde ikke de resterende serpentinene noe annet valg enn å forlate Kharsac, og forsvant sporløst gjennom de magiske portalene sine.

### Se aldri ned på det som tilbys

Drakonene stod igjen uten sine allierte, og mistet dag for dag styrker til Protektoratet. Det som nå skulle skje, og som har gitt liv til ordtaket "Se aldri ned på det som tilbys" ville bli avgjørende for krigens utfall. Lærdommen at selv i motgang og elendighet kan det oppstå en utvei skulle virkelig sette inn hos drakonene. For i serpentinens død fikk drakonene en gave de aldri ville glemme - serpentinens *magiske skjell.* Under begravelsesritualet hvor drakonenes ildpust skulle la både serpentinens kropp og sjel gå videre, oppdaget de en ny magisk energi. Da serpentines skjell ble dekket i *drakonenes ild* ble det skapt en dyp magisk energi, som viste seg å beskytte mot Emetors solmagi. Med sitt nye våpen tok drakonene tilbake Kharsac bit for bit, og solriddere falt i hopetall til deres nye kampånd.

### En ny era

Da krigen etter 40 år endelig tok slutt var det ikke mye igjen av det en gang så mektige drakoniske riket. Kharsacs ørken var mer aske enn sand, og havet mer tyktflytende rødt enn sildrende turkis. Men med tiden skulle dette bare bli sett på som nok en "Fornyelse". Imperiet vokste frem på ny, og vi er i dag midt i ekspansjonen av det som nå kalles *Magisteriet* - fortsettelsen av den gamle drakoniske sivilisasjonen.

## Magisteriet i dagens Empyria

I dag er Magisteriet Kharsacs overordnede statsmakt med hovedkvarter i hovedstaden Amyrtaios, men finnes også i byer som Mazai. Kharsac er delt opp i fire provinser, og av dem er Magisteriets makt sterkest i provinsen Khalis. Resten av provinsene vet at de har Magisteriet å takke for at Protektoratet ikke har dets jernhånd rundt halsen på Kharsacs folk.

Selv om det i dag foregår noe nedtonet har Magisteriet fortsatt med "Fonyelse". Med drakonenes ildpust brenner de ned sine mest praktfulle bygg og monumenter. I Amyrtaios finnes det et fredet bygg som består Fornyelsen - dragetempelet med den avdøde serpentinens skjell. Ved hver fornyelse våkner skjellets kraft til live, og en magisk portal åpnes i tempelet. Magisteriet sender utvalgte drakoner gjennom portalen i håp om å en dag finne stedet Serpentinene flyktet til. Men *så langt* har ingen kommet tilbake - ikke drakon, ikke serpentin. Men håpet vedvarer, og for Magisteriets troende er Fornyelsen en stor dag som kommer hvert tiende år.

### Arbeid

Mest av alt fokuserer Magisteriet på magisk eksperimentering og utvikling. En stor del av medlemmene er drakoner, som av rent biologiske årsaker er ansett som utmerkede krigere. Dette utnytter de på det fulleste ved å sende drakoniske jaktlag ut i Empyria for å innhente gamle magiske gjenstander fra skjelettinfesterte ruiner, eller for å trosse elementene - være seg flora eller fauna - for å finne magiske planter eller mineraler. I sin søken på ny og uoppdaget magi har Magisteriet fått nok av kritikk for sin holdning til hvilke konsekvenser dette kan ha, og sier at "oppdagelsen er *alltid* konsekvensen". Som regel har de rett. Men når en portal åpner seg til en dimensjon vi helst ville vært foruten, eller en kjedereaksjon sender et distrikt i lufta, er ikke alle like enig. Derfor har mange dyttet mot en reform der Magisteriets magiforskning kontrolleres av uavhengige inspektører. Men så langt har Magisteriets lange tradisjon og historie latt dem holde på uavbrutt...

Selv om kunsten å navigere dimensjoner uten risiko er noe Magisteriet fortsatt drømmer om, har de med tiden greid å mestre serpentinenes portalmagi til å kunne transporteres på kryss og tvers av Empyria. Det er noe av det som gir Magisteriet makt. Men vissheten om at de én dag kan klare å gjennskape skjellets egenskaper - at de én dag kan motstå solmagien alle som én, og tippe Empyrias maktbalanse i en annen retning...det er *det* som gjør Magisteriet verdig sin posisjon.